b'\n_START_ARTICLE_\nRobert III., kralj \xc5\xa0kotske\n_START_SECTION_\n\xc5\xbdivotopis\n_START_PARAGRAPH_\nBio je najstariji sin budu\xc4\x87eg \xc5\xa1kotskog kralja Roberta II. i Elizabete Mure. Budu\xc4\x87i da je brak njegovih roditelja sklopljen nekoliko godina nakon njegova ro\xc4\x91enja, on je tek tada postao zakonito dijete, \xc5\xa1to je kasnije izazvalo sukob izme\xc4\x91u njega i njegove polubra\xc4\x87e, sinova Robertove druge \xc5\xbeene._NEWLINE_Sudjelovao je, zajedno s ocem, u neuspje\xc5\xa1noj pobuni protiv \xc5\xa1kotskog kralja Davida II., nakon \xc4\x8dega su obojica utamni\xc4\x8deni. Godine 1368. imenovan je grofom od Carricka. Godine 1371. njegov je otac okrunjen za novog \xc5\xa1kotskog kralja, ali je zbog poodmakle dobi, 1384. godine, upravu nad kraljevstvom preuzeo mla\xc4\x91i Robert. Kada je 1388. godine povrije\xc4\x91en u padu s konja, kralj Robert II. predao je regentstvo njegovom bratu Robertu, grofu od Fifea._NEWLINE_Krunu je naslijedio 1390. godine, ali zemljom je zapravo upravljao njegov brat Robert od Fifea, koji je 1398. godine imenovan vojvodom od Albanyja. Kra\xc4\x87e vrijeme (1399.-1402.), du\xc5\xbenost regenta obna\xc5\xa1ao je kraljev sin David, vojvoda od Rothesayja, me\xc4\x91utim stradao je u sukobu izme\xc4\x91u kralja Roberta i vojvode od Albanyja. Kako bi spasio svog mla\xc4\x91eg sina, Jakova, kralj Robert ga je poslao u Francusku, ali putem je uhva\xc4\x87en i predan Englezima. Kako je ostao bez prijestolonasljednika, a sam je bio nesposoban vladati, \xc5\xa1kotski parlament je ponovno imenovao njegova brata Roberta, guvernerom i regentom \xc5\xa0kotske (do 1420.).'